ΓΡΑΠΤΗ ΕΡΩΤΗΣΗ P-3544/98

υποβολή: Αλέξανδρος Αλαβάνος (GUE/NGL) προς την Επιτροπή

(18 Νοεμβρίου 1998)

Θέμα: Εναρμόνιση της Ελλάδας με τις οδηγίες για τις τηλεπικοινωνίες

Η Ελλάδα με μια σειρά Προεδρικών Διαταγμάτων και Νόμων προχώρησε σε εναρμόνιση με έναν αριθμό οδηγιών σχετικών με τις τηλεπικοινωνίες και ειδικότερα τις οδηγίες α) 95/51/ΕΚ(1) σχετικά με την κατάργηση των περιορισμών στη χρήση των καλωδιακών τηλεπικοινωνιακών υπηρεσιών με το Π.Δ. 123/ΦΕΚ Α 103/15.5.98, β) 96/2/ΕΚ(2) σχετικά με τις κινητές και δορυφορικές επικοινωνίες με το Π.Δ. 124/ΦΕΚ Α 103/15.5.98, γ) 93/97/ΕΟΚ(3) όσον αφορά στον εξοπλισμό των δορυφορικών επίγειων σταθμών με το Π.Δ. 122/ΦΕΚ Α 103/15.5.98, δ) 94/46/ΕΟΚ(4) σχετικά με τις δορυφορικές επικοινωνίες με το Π.Δ. 212/ΦΕΚ Α 166/25.8.97 και ε) 96/19/ΕΚ(5) σχετικά με το πλήρες άνοιγμα των τηλεπικοινωνιών στον ανταγωνισμό με το Νόμο 2578/98.

Δεδομένου ότι, σύμφωνα με πληροφορίες, η Επιτροπή θέτει ζήτημα σωστής εναρμόνισης των ως άνω οδηγιών ερωτάται:

1. Θεωρεί η Επιτροπή ότι υπάρχουν προβλήματα ορθής ή ατελούς εναρμόνισης με τις παραπάνω οδηγίες από την Ελλάδα;

2. Υπάρχουν κράτη μέλη με προβλήματα εναρμόνισης με τις εν λόγω οδηγίες; Ποια κράτη είναι αυτά; Τι είδους προβλήματα εναρμόνισης έχουν;

3. Τι μέτρα έχει λάβει η Επιτροπή για κάθε κράτος μέλος προκειμένου αυτά να προβούν σε ορθή εναρμόνιση με τις εν λόγω οδηγίες;

Απάντηση του κ. Van Miert εξ ονόματος της Επιτροπής

(18 Ιανουαρίου 1999)

1. Η Επιτροπή επισημαίνει ότι η Ελλάδα έχει πραγματοποιήσει πρόοδο στην εφαρμογή του κανονιστικού πλαισίου των τηλεπικοινωνιών. Η Επιτροπή έχει διαπιστώσει ότι η Ελλάδα έχει προχωρήσει στην πλήρη μεταφορά της οδηγίας του Συμβουλίου 93/97/ΕΟΚ (εξοπλισμός των δορυφορικών επιγείων σταθμών). Ωστόσο η Ελλάδα απέτυχε να μεταφέρει πλήρως ή να κοινοποιήσει στην Επιτροπή μέτρα από τα οποία να διαπιστώνεται (i) ότι έχουν ληφθεί όλα τα απαιτούμενα νομικά μέτρα και ότι έχουν χορηγηθεί οι εκκρεμούσες άδειες σύμφωνα με την οδηγία 94/46/ΕΚ (δορυφορικές επικοινωνίες), (ii) ότι έχουν θεσπισθεί όλες οι απαιτούμενες πράξεις του παραγώγου δικαίου για τη μεταφορά στο εθνικό δίκαιο της οδηγίας 95/51/ΕΚ (καλωδιακά τηλεοπτικά δίκτυα) και (iii) ότι έχουν ληφθεί μέτρα για τη χορήγηση περαιτέρω αδειών DCS 1800 και DECT καθώς και ότι έχουν αρθεί όλοι οι περιορισμοί για την άμεση διασύνδεση μεταξύ συστημάτων κινητής επικοινωνίας στην Ελλάδα με σταθερά δίκτυα και συστήματα κινητής επικοινωνίας σε άλλα κράτη μέλη όπως προβλέπει η οδηγία 96/2/ΕΚ (κινητές και προσωπικές επικοινωνίες). Περαιτέρω, η Ελλάδα δεν έχει μεταφέρει την οδηγία 90/388/ΕΟΚ, όπως τροποποιήθηκε από την οδηγία 96/19/ΕΚ σε συνδυασμό με την απόφαση της Επιτροπής 97/607/ΕΚ, της 18ης Ιουνίου 1997 σχετικά με την έγκριση πρόσθετων μεταβατικών περιόδων για την Ελλάδα προκειμένου να εφαρμόσει την οδηγία 90/388/ΕΟΚ η οποία αφορά το πλήρες άνοιγμα των αγορών τηλεπικοινωνιών στον ανταγωνισμό(6). Η Ελλάδα θα έπρεπε να έχει θεσπίσει και κοινοποιήσει μέτρα του είδους αυτού τα οποία απαιτούνται για την άρση των σημερινών περιορισμών στην εγκατάσταση και λειτουργία ιδιόκτητων υποδομών για την παροχή ελευθερωμένων υπηρεσιών, περιλαμβανομένης της απαιτούμενης χορήγησης αδειών, μέχρι την 1 Οκτωβρίου 1997.

2. Η Επιτροπή έχει επίσης διαπιστώσει τη μη μεταφορά ή την ατελή μεταφορά των ανωτέρω οδηγιών στο Λουξεμβούργο (ατελής μεταφορά της οδηγίας 94/46/ΕΚ), στην Πορτογαλία (ατελής μεταφορά της οδηγίας 95/51/ΕΚ), στην Ιταλία, στην Ισπανία, στο Βέλγιο και στη Γαλλία (ατελής μεταφορά της οδηγίας 96/19/ΕΚ) και στο Βέλγιο (μεταφορά της οδηγίας 93/97/ΕΟΚ). Επιπλέον, η Πορτογαλία δεν έχει λάβει όλα τα απαραίτητα μέτρα για την άρση των υπολειπομένων περιορισμών στην παροχή απελευθερωμένων τηλεπικοινωνιακών υπηρεσιών σε σχέση με εναλλακτικές υποδομές. Σύμφωνα με την απόφαση της Επιτροπής 97/310/ΕΚ, της 12ης Φεβρουαρίου 1997 σχετικά με την έγκριση πρόσθετων μεταβατικών περιόδων για την Πορτογαλία με στόχο την εφαρμογή των οδηγιών 90/388/ΕΟΚ και 96/2/ΕΚ που αφορούν το πλήρες άνοιγμα των αγορών τηλεπικοινωνιών στον ανταγωνισμό(7), επετράπη στην Πορτογαλία να αναβάλει την άρση των εν λόγω περιορισμών μέχρι την 1η Ιουλίου του 1997.

Στα πλαίσια της αξιολόγησής της η Επιτροπή εξέδωσε τέσσερις εκθέσεις για την κατάσταση εφαρμογής της δέσμης κανονιστικών μέτρων. Η τελευταία έκθεση εκδόθηκε από την Επιτροπή στις 25 Νοεμβρίου 1988(8). Η έκθεση αυτή έχει καταχωρηθεί στις θέσεις web της Επιτροπής: http://europa.eu.int/comm/dg04/lawliber/libera.htm και http://ispo.cec.be/infosoc/ telecompolicy.

3. Μερικές φορές λαμβάνουν χώρα συνεδριάσεις μεταξύ της Επιτροπής και των διοικήσεων των κρατών μελών που αποβλέπουν στη συζήτηση της εφαρμογής των οδηγιών για τις τηλεπικοινωνίες. Επιπρόσθετα, η διαδικασία εφαρμογής ελέγχεται στενά στο πλαίσιο της σύνταξης εκθέσεων για την κατάσταση εφαρμογής της δέσμης κανονιστικών μέτρων. Όταν η παραπάνω διαδικασία δεν αποδίδει καρπούς σε εύθετο χρόνο, η Επιτροπή κινεί διαδικασίες παράβασης κατά των κρατών μελών. Επί του παρόντος έχουν κινηθεί 84 διαδικασίες που αφορούν τις οδηγίες για τις τηλεπικοινωνίες (54 αφορούν οδηγίες εναρμόνισης και 30 οδηγίες ελευθέρωσης). Εάν το κράτος μέλος δεν συμμορφώνεται με την αιτιολογημένη γνώμη της Επιτροπής, η υπόθεση παραπέμπεται ενώπιον του Δικαστηρίου.

(1) ΕΕ L 256 της 26.10.1995, σελ. 49.

(2) ΕΕ L 20 της 26.1.1996, σελ. 59.

(3) ΕΕ L 290 της 24.11.1993, σελ. 1.

(4) ΕΕ L 268 της 19.10.1994, σελ. 15.

(5) ΕΕ L 74 της 22.3.1996, σελ. 13.

(6) ΕΕ L 245 της 9.9.1997.

(7) ΕΕ L 133 της 24.5.1997.

(8) COM(98) 594.